## Odluka o visini prihoda kućanstva korisnika mirovine o kojima ovisi stjecanje prava na zaštitni dodatak uz mirovinu u godini 1997.

### NN 44/1997 (25.4.1997.), Odluka o visini prihoda kućanstva korisnika mirovine o kojima ovisi stjecanje prava na zaštitni dodatak uz mirovinu u godini 1997.

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 6. točke 10. i članka 28. Statuta Republičkog fonda
mirovinskog i invalidskog osiguranja individualnih poljoprivrednika Hrvatske
("Narodne novine", br. 58/90. i 21/92.) Upravni odbor Republičkog fonda
mirovinskog i invalidskog osiguranja individualnih poljoprivrednika Hrvatske,
na sjednici održanoj 20. ožujka 1997., donosi

## **ODLUKU**

### **O VISINI PRIHODA KUĆANSTVA KORISNIKA MIROVINE O KOJIMA OVISI STJECANJE PRAVA NA ZAŠTITNI DODATAK UZ MIROVINU U GODINI 1997.**

1. Pri utvrđivanju prava na zaštitni dodatak uz mirovinu koji se prema
Statutu Republičkog fonda mirovinskog i invalidskog osiguranja individualnih
poljoprivrednika Hrvatske, osigurava korisnicima mirovine, smatrat će se
da ni korisnik mirovine ni članovi njegova kućanstva nemaju drugih prihoda
dostatnih za uzdržavanje;

a) ako im prihod ostvaren na osnovi radnog odnosa (plaća, naknade, mirovine
i dr.), ne prelazi 584,81 kn mjesečno po članu kućanstva, ili

b) ako im osnovica iz dohotka od poljoprivredne djelatnosti (katastarski
prihod) ne prelazi 303,68 kn godišnje po članu kućanstva, ili

c) ako im dohodak od obavljanja samostalnih djelatnosti, kao i drugi
prihod od imovine i prihod podložan porezu (ostali dopunski prihod) ne
prelazi 193,67 kn godišnje po članu kućanstva.

Prihod ostvaren izvan radnog odnosa povremenim ili privremenim radom,
prihod ostvaren od iznajmljivanja soba, pružanja usluga i prehrane turistima,
kao i prihod koji supružnik korisnika ostvari u kućnoj radinosti, izjednačuje
se s prihodom ostvarenim na osnovi radnog odnosa.

2. Ako korisnik mirovine i članovi njegova kućanstva imaju istodobne
prihode po raznim osnovama iz točke 1. ove odluke, visina prihoda se utvrđuje
tako da se prihod podijeli i to prihod pod a) s 5,84 prihod pod b) s 3,04,
prihod pod c) s 1,94 i ako im zbroj količnika prelazi 100, smatra se da
korisnik mirovine ima drugih prihoda dostatnih za uzdržavanje.

3. Pri utvrđivanju prava na zaštitni dodatak uz mirovinu primjenom cenzusa
prihoda, ostvarenih na osnovi radnog odnosa, ti se prihodi dijele na korisnika
mirovine, njegova supružnika, djecu i roditelje koje korisnik i njegov
supružnik uzdržavaju.

Ako je supružnik korisnika mirovine zaposlen u inozemstvu kod inozemnog
poslodavca ili se tamo bavi samostalnom djelatnošću, smatra se, da korisnik
mirovine ima drugih prihoda dostatnih za uzdržavanje.

4. Pri utvrđivanju visine prihoda kućanstva korisnika mirovine u smislu
točke 1. ove odluke, uzima se:

a) kao prihod ostvaren na osnovi radnog odnosa prosječna mjesečna svota
plaće, naknada i drugih primanja iz radnog odnosa, izračunata po svim efektivnim
primanjima (isplatama), ostvarenim u protekloj godini, a za mirovine -
mjesečna svota mirovine ostvarena u mjesecu prosincu protekle godine, odnosno
u odgovarajućem mjesecu tekuće godine u kojima je član kućanstva ostvario
pravo na mirovinu;

b) kao katastarski prihod - osnovica iz plaće od poljoprivredne djelatnosti
iz protekle godine;

c) kao ostali dopunski prihod - osnovice za plaćanje doprinosa iz plaće
i poreza iz protekle godine.

5. U cenzus prihoda kućanstva korisnika mirovine uzima se i dio katastarskog
prihoda od suvlasničkog dijela poljoprivrednog imanja, odnosno sunasljedničkog
dijela neraspravljene ostavine, koji po nasljednom pravu pripada članu
kućanstva bez obzira na to koristi li se suvlasničkim, odnosno sunasljedničkim
dijelom kao i dio prihoda od suvlasničkog, odnosno sunasljedničkog dijela
druge imovine.

6. Pri utvrđivanju cenzusa prihoda ne uzimaju se u obzir privremena
ili stalna oslobođenja i olakšice pri plaćanju doprinosa od plaće i poreza
građana, osim za zgrade koje korisnicima služe za stanovanje.

Prihod koji je oslobođen doprinosa ili poreza uzima se u obzir na osnovi
idealno utvrđene porezne osnovice.

7. Ako neki od korisnika obiteljske mirovine ispunjavaju, a drugi ne
ispunjavaju uvjete za priznanje prava na zaštitni dodatak, u smislu odredaba
ove odluke, zaštitni će se dodatak prethodno donijeti prema članku 87.
Statuta bivše Zajednice poljoprivrednika, kao da svi korisnici ispunjavaju
uvjete, pa se tako određeni dijelovi isplaćuju onim članovima obitelji
koji ispunjavaju uvjete. Jednako će se postupiti i u slučaju kada korisnici
obiteljske mirovine, kojima pripada pravo na zaštitni dodatak uz mirovinu,
žive odvojeno.

8. Ova odluka stupa na snagu idućega dana od dana objave u "Narodnim
novinama", a primjenjivat će se od 1. siječnja 1997.

Predsjednik Upravnog odbora

Republičkog fonda mirovinskog

i invalidskog osiguranja

individualnih poljoprivrednika

Hrvatske

dr. sc. Đuro Njavro, v.r.

Odluka, NN 44/1997-633